次韻高殿撰題東山
作者：陳造
朝代：宋

paragraphs: 廬山佳處雲英英，鶴歸誰識丁佐卿。
東林遺址倏興廢，未害諸老傳清名。
向來杖屨孰遊歷，猿鳥近人鷗不驚。
樂天本願祇兜率，思邈不忘聽化城。
一從棘位復帥閫，晉酌白獸懸旄旌。
先生本自遠公輩，夢繫蓮社松竹行。
即今上品已補處，妙句留并山崢嶸。
未下飲光領一笑，曾是圓澤論三生。
何人著語嗣絕響，浪許伯起新有聲。
尚憶詩翁運椽筆，坐排九派咸東傾。